
REPUBLIKA E SHQIPERISE

MINISTRIA E ZHVILLIMIT URBAN
DHE TURIZMIT




KUVENDI

Komisioni për Çështjet Ligjore, Administratën Publike dhe të Drejtat e Njeriut
Tiranë më 16.07.2024
(Dokument parlamentar)
RAPORT
PËR PROJEKTLIGJIN
“PËR NJË NDRYSHIM NË LIGJIN NR. 7961, DATË 12.7.1995 “KODI I PUNËS  SË REPUBLIKËS SË SHQIPËRISË”, I NDRYSHUAR”
· Hyrje 

Komisioni për Çështjet Ligjore, Administratën Publike dhe të Drejtat e Njeriut, në mbledhjen e datës 16.07.2024, mori në shqyrtim dhe diskutoi projektligjin “Për një ndryshim në ligjin nr. 7961, date 12.07.1995 “Kodi i Punës së Republikës së Shqipërisë”” nismë e deputetëve Agron Duka dhe Fatmir Mediu,
Bazuar në kalendarin e punimeve të Kuvendit, Komisioni për Çështjet Ligjore, Administratën Publike dhe të Drejtat e Njeriut, e shqyrton atë në cilësinë e komisionit përgjegjës, në mbështetje të neneve 32-38 të Rregullores së Kuvendit. 

Për shqyrtimin e projektligjit Komisioni për Çështjet Ligjore, Administratën Publike dhe të Drejtat e Njeriut caktoi relator deputetin  Eduard Ndreca.

Në mbledhjen e Komisionit, për të prezantuar projektligjin dhe për të dhënë shpjegime për pyetjet e anëtarëve të Komisionit në lidhje me propozimet e këtij projektligji ishin të pranishëm nismëtari Agron Duka, i shoqëruar nga eksperti z. Arben Malaj.

· Baza ligjore Kushtetuese 

Projektligji “Për një ndryshim në ligjin nr. 7961, date 12.07.1995 “Kodi i Punës së Republikës së Shqipërisë”” është një propozim i deputetëve Agron Duka dhe Fatmir Mediu, bazuar në Kushtetutën e Republikës së Shqipërisë, Neni 81, pika 1, ku theksohet se: “Të drejtën për të propozuar ligje e ka Këshilli i Ministrave, çdo deputet, si dhe 20 mijë zgjedhës” dhe shoqërohet me relacionin përkatës sipas nenit 68 të Rregullores së Kuvendit.
Referuar nenit 81 pika 2, germa “d” të Kushtetutës ky ligj miratohet me tri të pestat e të gjithë anëtarëve të Kuvendit.
· Qëllimi i projektligjit 
Përmes këtij projektligji, nismë e deputetëve Agron Duka dhe Fatmir Mediu, propozohet një ndryshim në Kodin e Punës të Republikës së Shqipërisë për ditët e përdorimit të pjesshëm të pushimit vjetor.  
Konkretisht, në nenin 93, pika 3, të Kodit të Punës në fuqi, parashikohet se: “Pushimet vjetore duhet të jepen gjatë vitit të punës ose deri në fund të tremujorit të parë të vitit pasardhës, por asnjëherë nuk duhet të jenë më pak se një javë kalendarike pa ndërprerje.  Ky ndryshim konsiston në heqjen e kufizimit, që askush nuk mund të përdorë pjesërisht lejen e zakonshme jo më pak se një javë kalendarike pa ndërprerje.
· Objektivat që synohen të arrihen, ndikimi ekonomik e social 
1. Pas pandemisë, ku rreth 1/3 e popullsisë u prek në mënyra dhe shkallë të ndryshme, pushimet ditore ndihmojnë në menaxhimin më të mirë të ditëve të vështira;

2. Për shkak të plakjes së popullsisë do të rritet numri i prindërve që do të kenë nevojë për ndihmë nga fëmijët e tyre, kjo sfidë sociale mund të zbutet duke rritur fleksibilitetin e përdorimit të pushimit vjetor të familjarëve të tyre.

3. Numri i familjeve në emigracion po rritet, kjo sjell kosto sociale për familjet e tyre në Shqipëri. Fleksibiliteti i përdorimit të pushimeve vjetore ruan një kohezion më të mirë social.

4. Numri i pacientëve që marrin kujdes mjekësor në spitalet shqiptare, siç është rasti i pacientëve nga rrethet, që vijnë për mjekim në Tiranë, është relativisht i madh, gjë që kërkon më shumë fleksibilitet për të afërmit e tyre;

5. Nuk është i vogël numri i pacientëve shqiptarë që trajtohen në spitalet evropiane, kryesisht në Itali dhe Greqi. Mundësia për t'u asistuar dhe vizituar nga familjarët dhe të afërmit e tyre rritet me rritjen e fleksibilitetit të marrëdhënieve të punës;

6. Numri i studentëve shqiptarë që studiojnë në universitetet evropiane do të rritet përherë - fleksibiliteti i përdorimit të pushimit vjetor lehtëson afërsinë me familjet e tyre.

7. Zgjerimi i linjave ajrore “Loë Cost” ka lehtësuar kostot për të takuar të afërmit e tyre të sëmurë, prindërit, fëmijët dhe studentët.

8. Fleksibiliteti në marrëdhëniet e punës dhe pushimi vjetor krijon një ekuilibër më të mirë midis punës dhe pushimit dhe sjell efekte pozitive në produktivitetin e tyre.

9. Rritja e fleksibilitetit në përdorimin e pushimit vjetor është një përfitim, që mund t'i ndihmojë punëdhënësit të tërheqin dhe ruajnë talentin. 

10. Ka vende të ndryshme që lejojnë fleksibilitetin e përdorimit të pushimeve vjetore me disa orë brenda një dite pune – por kjo ndoshta është e parakohshme për vendin tonë.

Kufizimi për të marrë pushimet vjetore jo më pak se një javë, nuk ekziston pothuajse në asnjë prej vendeve, jo vetëm evropiane. Kodet e punës krijojnë fleksibilitet maksimal për punonjësit, për të përdorur ditët dhe pushimet vjetore edhe nëse është një ditë, nëse punonjësi e konsideron të dobishme përdorimin e asaj dite për pushime.

Studimet tregojnë se fleksibiliteti përmirëson mirëqënien e punonjësve. Punonjësit që ndihen sikur kanë kontroll mbi ekuilibrin e tyre të punës dhe kohës së lirë, kanë më shumë gjasa të jenë të lumtur dhe produktivë. Fleksibiliteti i shtuar në përdorimin e pushimit vjetor i lejon punonjësit të marrë pushim kur ka nevojë, qoftë për pushime, një emergjencë familjare, apo thjesht për të rimbushur energjitë e humbura nga lodhja apo çështje të ndryshme familjare.

Fleksibiliteti i ditëve të pushimit rezulton në punonjës që janë të kënaqur me punën e tyre dhe kanë më pak gjasa të marrin ditë sëmundjeje, ose të largohen nga kompania.

Studimet kanë treguar se rritja e fleksibilitetit në përdorimin e pushimit vjetor mund të çojë në rritjen e produktivitetit dhe inovacionit.

Përfitime kanë edhe punëdhënësit, pasi rritja e fleksibilitetit në përdorimin e pushimit vjetor mund t'i ndihmojë punëdhënësit të zvogëlojnë kostot që lidhen me mungesën e punonjësve, qarkullimin dhe stresin.

Burimet krahasuese për përfitimet dhe kostot e rritjes së fleksibilitetit në përdorimin e pushimit vjetor, japin disa shembuj konkretë të përfitimeve.  Për shembull, një punonjës mund të ketë nevojë të marrë disa ditë pushim për të ndjekur lojën në shkollë të një fëmije, ose për t'u kujdesur për një anëtar të sëmurë të familjes. Me rritjen e fleksibilitetit, ata mund të jenë në gjendje të marrin këto ditë pushimi, pa pasur nevojë të përdorin të gjithë pushimin e tyre njëjavor. 

Një punonjës mund të jetë në gjendje të bëjë një marrëveshje pushimi në minutën e fundit. Me rritjen e fleksibilitetit, ata mund të jenë në gjendje të marrin pushim pa pasur nevojë të kërkojnë leje të veçantë. Një punonjës mund të ndihet i stresuar ose i tejlodhur, ata mund të jenë në gjendje të marrin një - dy ditë pushim për të marrë një energji pozitive.
Në përgjithësi, rritja e fleksibilitetit të përdorimit të ditëve të pushimit vjetor, është një politikë e favorshme për punonjësit ashtu edhe për prodhuesit.

Punonjësit mund të kenë më shumë kontroll mbi balancën e tyre, ndërsa punëdhënësit përmirësojnë rritjen e produktivitetit dhe mbajtjes së punonjësve.

Punëdhënësit, duhet të konsiderojnë lejimin e punonjësve të marrin ditë të pjesshme pushimi vjetor. Kjo është një mënyrë e mirë për t'u treguar punonjësve, se vlerësojnë ekuilibrin midis punës dhe pushimeve, duke krijuar një mjedis pune pozitiv.
· Ndikimi negativ

Ezistojnë disa rreziqe potenciale lidhur me këtë propozim, të cilat janë:

1. Potenciali për abuzim. Disa punonjës mund të përfitojnë nga rritja e fleksibilitetit në përdorimin e ditëve të pushimit vjetor duke marrë më shumë kohë pushim sesa u nevojitet. Kjo mund të çojë në probleme mbulimi dhe çekuilibër të ngarkesës së punës për punonjësit e tjerë. 
Disa punonjës mund të përfitojnë nga rritja e fleksibilitetit në përdorimin  e ditëve të pushimit vjetor, duke mos marrë ditët e pushimit kur u nevojiten, por kur është më e lartë ngarkesa e punës. Kjo mund të çojë në probleme mbulimi dhe çekuilibër të ngarkesës së punës për punonjësit e tjerë.
2.Vështirësia  për ta menaxhuar. Mund të jetë e vështirë për menaxherët të gjurmojnë dhe menaxhojnë përdorimin e pushimit vjetor të punonjësve, veçanërisht nëse punonjësit lejohen të marrin ditë të pjesshme pushimi.

3.Padrejtësi.  Disa punonjës mund të kenë më shumë vështirësi se të tjerët për të marrë pushim, në varësi të rolit të tyre të punës ose ngarkesës së punës. Kjo mund të çojë në perceptime të padrejtësisë.

Studiuesit konkludojnë se në tërësi, përfitimet e rritjes së fleksibilitetit në bazë të ditëve të pushimit vjetor janë më të mëdha se kostot.

· Vlerësimi i shkallës së përafrimit me Acquis e Bashkimit Evropian 
Projektligji nuk synon përafrim me ndonjë acquis të Bashkimit Evropian.

· Efektet financiare 
Ky projektligj nuk sjell kosto financiare në buxhetin e shtetit. 

· Mendimi i Këshillit të Ministrave

Në përmbushje të detyrimit Kushtetues të parashikuar në nenin 82, pika 2, të Kushtetutës, Komisioni, iu drejtua me shkresë Këshillit të Ministrave për dhënie mendimi lidhur me projektligjin nismë e deputetëve Agron Duka dhe Fatmir Mediu.

Këshilli i Ministrave me vendimin nr. 375, datë 12.06.2024 pasi vlerësoi iniciativën e paraqitur nga deputetët, në mënyrë të përmbledhur shprehet si më poshtë vijon:
“Kuvendi i Republikës së Shqipërisë i ka dërguar për mendim Këshillit të Ministrave projektligjin joqeveritar "Për një ndryshim në ligjin nr.7961, datë 12.7.1995, "Kodi i Punës i Republikës së Shqipërisë", të ndryshuar", propozuar nga dy deputetë të Kuvendit të Republikës së Shqipërisë.
Në mbështetje të pikës 2, të nenit 82, të Kushtetutës, Këshilli i Ministrave shprehet me vendim për projektligjet joqeveritare që bëjnë të nevojshme rritjen e shpenzimeve të buxhetit të shtetit ose pakësojnë të ardhurat.
Projektligji u dërgua për mendim në Ministrinë e Drejtësisë, Ministrinë e Financave, Ministrinë e Ekonomisë, Kulturës dhe Inovacionit, Ministrinë e Shëndetësisë dhe Mbrojtjes Sociale, ministrit të Shtetit për Administratën Publike dhe Antikorrupsionin, Departamentin e Administratës Publike dhe për dijeni ministrit të Shtetit për Marrëdhëniet me Parlamentin.
Ministria e Financave, Ministria e Ekonomisë, Kulturës dhe Inovacionit, Ministria e Shëndetësisë dhe Mbrojtjes Sociale, ministri i Shtetit për Administratën Publike dhe Antikorrupsionin, Departamenti i Administratës Publike dhe ministri i Shtetit për Marrëdhëniet me Parlamentin u shprehën dakord.
Ministria e Drejtësisë shprehet dakord, duke sugjeruar që, në kuadër të shqyrtimit të nismës ligjore të propozuar nga deputetët, të vlerësohet mundësia e ndryshimit edhe e fjalisë së parë, të pikës 2, të nenit 92, të Kodit të Punës, të ndryshuar, sipas së cilës: “Kohëzgjatja e pushimeve vjetore është jo më pak se 4 javë kalendarike gjatë vitit të punës në vazhdim”.
Në këtë kontekst, Ministria e Drejtësisë sugjeron që pushimet vjetore të llogariten me ditë pune dhe jo me ditë kalendarike.
Gjithashtu, të rishikohet hyrja në fuqi e ndryshimeve në Kodin e Punës, të ndryshuar, në kushtet kur aktualisht ndodhemi në muajin qershor, të vitit 2024, pasi, sipas projektligjit të propozuar, ndryshimet në Kodin e Punës të Republikës së Shqipërisë, të ndryshuar, hyjnë në fuqi më i janar 2024.
Këshilli i Ministrave vlerëson nismën për këtë projektligj dhe sugjeron marrjen në konsideratë të mendimeve të Ministrisë së Drejtësisë, si dhe mbajtjen në konsideratë të disa parashikimeve ligjore/nënligjore në fuqi, lidhur me pushimin vjetor të paguar, të përcaktuar me ditë kalendarike, si më poshtë:

· Pika 2, e nenit 32, të ligjit nr.9210, datë 23.3.2004, "Për statusin e ushtarakut të Forcave të Armatosura të Republikës së Shqipërisë”, të ndryshuar, parashikon:
"2. Kohëzgjatja e pushimit vjetor të paguar për oficerët dhe nënoficerët aktivë të Forcave të Armatosura është 45 ditë kalendarike, ndërsa për ushtarët me pagesë profesionistë është 30 ditë kalendarike.
· Pika 3, e nenit 63, të ligjit nr.108/2014, ”Për Policinë e Shtetit", të ndryshuar, parashikon:
"3. Pushimi vjetor për punonjësin e funksioneve ndihmëse njësohet me atë të administratës shtetërore, ndërsa për punonjësit e policisë është 28 deri në 40 ditë kalendarike dhe jepet i shkallëzuar, sipas vjetërsisë dhe gradave.
· Pika 4, e nenit 44, të ligjit nr.33/2021, ”Për Gardën e Republikës së Shqipërisë”, të ndryshuar, parashikon:

"4. Pushimi vjetor për punonjësit e Gardës së Republikës është 28 (njëzet e tetë) deri në 45 (dyzet e pesë) ditë kalendarike dhe jepet i shkallëzuar sipas funksioneve e gradave.[image: image4.png]



· Pikat 2 dhe 3, të kreut III, të vendimit nr.568, datë 6.10.2021, të Këshillit të Ministrave, ”Për miratimin e rregullave për kohëzgjatjen e punës dhe të pushimit, orët shtesë dhe kompensimin e tyre në institucionet e administratës shtetërore, institucionet e pavarura dhe njësitë e vetëqeverisjes vendore”, parashikojnë:
"2. Kohëzgjatja e pushimit vjetor të paguar është 4 (katër) javë kalendarike. Koha e kryerjes së pushimit vjetor të paguar përcaktohet nga titullari i institucionit/sekretari i përgjithshëm, sipas kërkesës të të punësuarit, duke mos cenuar vijueshmërinë e punës. 3. I punësuari ka të drejtë të kërkojë kryerjen e pushimit vjetor të paguar edhe në periudha të ndryshme e të ndara, por këto periudha nuk mund të jenë më të shkurtra se 1 (një)javë kalendarike pa ndërprerje. 
Në rast të ndryshimit në Kodin e Punës, sipas propozimit të bërë, do të ketë trajtim të ndryshëm të punonjësve/nëpunësve apo atyre me status të veçantë, për sa i përket kryerjes së pushimit vjetor të paguar.”
· Diskutime në komision 

Prezantimi i nismës në Komision u bë nga nismëtari z.Agron Duka, i shoqëruar nga eksperti z. Arben Malaj.  Nismëtari parashtroi në fjalën e tij qëllimin dhe objektivat që synohen nëpërmjet projektligjit të propozuar, duke detajuar se ndryshimet lidhen me ditët e përdorimit të pjesshëm të pushimit vjetor, çka do të shërbejë si një nxitje për përmirësimin e kushteve të punës së punonjësve. 

Nga ana e saj, znj.Bushka vlerësoi rëndësinë e projektligjit dhe informoi se nisma ka marrë dakordësinë e Këshillit të Ministrave dhe ministrive të linjës. Sa i takon qëllimit të projektligjit, zonja Bushka tha se nisma vjen në përputhje me objektivat e ndikimit ekonomik dhe social. Nisma u shërben të drejtave të shtetasve, fleksibilitetit, përshtatjes me situatën e re që është krijuar sa i përket marrëdhënieve të punës pas Covid-it. Ajo theksoi se kjo është një mundësi më e mirë që u jepet qytetarëve që edhe të krijojnë të ardhura, edhe të kenë fleksibilitetin.  Nga ana tjetër, edhe puna e ndërmarrjeve qofshin ato private apo publike, të realizohet sipas interesave më të mira të punëdhënësit dhe të punëmarrësit. 

Znj. Bushka u ndal në vendimin e Këshillit të Ministrave nr. 375, datë 12.06.2024, i cili ka pasqyruar mendimet e dhëna nga Ministria e Financave, Ministria e Ekonomisë, Kulturës e Inovacionit, Ministria e Shëndetësisë dhe Mbrojtjes Sociale, Ministri i Shtetit për Administratën Publike dhe Anti-korrupsionin, Departamenti Administratës Publike dhe Ministri Shtetit për Marrëdhëniet me Parlamentin, që janë shprehur dakord për nismën. 

Në përfundim, znj. Bushka duke vlerësuar rëndësinë që ka kjo nisëm, në drejtim të fleksibilitetit në përdorimin e pushimeve vjetore përmirëson mirëqenien e punonjësve dhe produktivitetin, pa krijuar kosto buxhetore, ftoi të gjithë kolegët ta miratojnë atë duke pranuar edhe sugjerimin sipas Vendimit të Këshillit të Ministrave që, pushimet vjetore të llogariten me ditë pune dhe jo me ditë kalendarike. 

Pas diskutimit anëtarët e komisionit ranë dakort që neni 92 pika 2 e Kodit të Punës ku parashikohet se “2. Kohëzgjatja e pushimeve vjetore është jo më pak se 4 javë kalendarike gjatë vitit të punës në vazhdim.”  të bëhet “2. Kohëzgjatja e pushimeve vjetore është jo më pak se 22 ditë pune gjatë vitit të punës në vazhdim.” . 
Lidhur me dispozitën e hyrjes në fuqi të ligjit, pas diskutimit, komisioni miratoi që ligji të hyjë në fuqi sipas formulës së zakonshme, 15 ditë pas botimit në Fletoren Zyrtare. 

PËRFUNDIME

Në përfundim, Komisioni për Çështjet Ligjore, Administratën Publike dhe të Drejtat e Njeriut, konstatoi se:

· Në aspektin ligjor, projektligji është në përputhje me Kushtetutën dhe legjislacionin në fuqi;

· Në aspektin procedural, projektligji është paraqitur në përputhje me Rregulloren e Kuvendit; 

dhe pasi e shqyrtoi projektligjin në parim, nen për nen dhe në tërësi, me shumicën e votave të anëtarëve të pranishëm, e miratoi me ndryshimet sipas tekstit integral bashkëlidhur këtij raporti dhe ia përcjell atë seancës plenare.

Ndryshimet në komision konsistojnë në:
1. Titulli i projektligjit bëhet “Për disa ndryshime në ligjin Nr.7961, datë 12.7.1995, "Kodi i Punës i Republikës së Shqipërisë", të ndryshuar.

2. Para nenit 1 të projektligjit shtohet një nen i ri me këtë përmbajtje:

“Neni 1

Në nenin 92, pika 2, togfjalëshi “4 javë kalendarike” zëvendësohet me togfjalëshin “22 ditë pune”.”

3. Neni 1 i projektligjit bëhet neni 2.

4. Neni 2 i projektligjit bëhet neni 3 dhe ndryshohet si më poshtë vijon:

“Neni 3

Ky ligj hyn në fuqi 15 ditë pas botimit në Fletoren Zyrtare.”

RELATOR








KRYETAR

EDUARD NDRECA






KLOTILDA BUSHKA

REPUBLIKA E SHQIPËRISË

Kuvendi

P R O J E K T L I GJ

Nr. ______/2024

PËR

PËR DISA NDRYSHIME NË LIGJIN NR.7961, DATË 12.7.1995, "KODI I PUNËS I REPUBLIKËS SË SHQIPËRISË", TË NDRYSHUAR

Në mbështetje të neneve 78, 81, pikat 1 dhe 2 dhe 83 pika 1 të Kushtetutës, me propozimin e deputetëve, 

K U V E N D I

I REPUBLIKËS SË SHQIPËRISË

V E N D O S I:
Në ligjin nr.7961, datë 12.7.1995, "Kodi i Punës i Republikës së Shqipërisë", të ndryshuar, bëhen ndryshimet si më poshtë:

Neni 1

Në nenin 92, pika 2, togfjalëshi “4 javë kalendarike” zëvendësohet me togfjalëshin “22 ditë pune”.

Neni 2

Në nenin 93, pika 3, togfjalëshi: “, por asnjëherë nuk duhet të jenë më pak se një javë kalendarike pa ndërprerje” hiqet.

Neni 3

Ky ligj hyn në fuqi 15 ditë pas botimit në Fletoren Zyrtare.

K R Y E T A R I

LINDITA NIKOLLA
